FER บอร์ดไฟเขียวออกวอร์แรนต์ไม่เกิน 770.95 ล้านหน่วยแจกฟรี ผถห.เดิม
FER บอร์ดไฟเขียวออกวอร์แรนต์ไม่เกิน 770.95 ล้านหน่วยแจกฟรี ผถห.เดิม 3:1 พร้อมเพิ่มทุนรองรับ
10 มี.ค. 2560

บริษัท เฟอร์รั่ม จำกัด (มหาชน) หรือ FER เปิดเผยว่า ที่ประชุมคณะกรรมการบริษัทเมื่อวานนี้ (9 มี.ค.) อนุมัติระเบียบวาระการประชุมสามัญผู้ถือหุ้นประจำปี 2560 โดยมีวาระที่สำคัญการพิจารณาอนุมัติออกใบสำคัญแสดงสิทธิที่จะซื้อหุ้นสามัญ (วอร์แรนต์) รุ่นที่ 3 หรือ FER-W3 ไม่เกิน 770.95 ล้านหน่วย จัดสรรให้ฟรีแก่ผู้ถือหุ้นเดิมสัดส่วน 3 หุ้นเดิมต่อ 1 วอร์แรนต์ มีอายุไม่เกิน 9 เดือน และมีอัตราการใช้สิทธิ 1 วอร์แรนต์ต่อ 1 หุ้นใหม่ ที่ราคาหุ้นละ 0.50 บาท
ทั้งนี้ บริษัทจะลดทุนจดทะเบียนโดยตัดหุ้นที่ยังไม่ได้ออกจำหน่าย หลังจากนั้นให้เพิ่มทุนเป็น 3.27 พันล้านบาท จากเดิม 2.48 พันล้านบาท โดยออกหุ้นใหม่ 794.57 ล้านหุ้น พาร์หุ้นละ 1 บาท โดยส่วนใหญ่จำนวนไม่เกิน 770.95 ล้านหุ้นจะใช้รองรับการแปลงสภาพ FER-W3 ส่วนหุ้นเพิ่มทุนที่เหลือใช้รองรับการแปลงสภาพ FER-W1 และ FER-W2
การเพิ่มทุนครั้งนี้ เพื่อให้บริษัทมีความมั่นคงทางการเงินในระยะยาว โดยจะนำเงินที่ได้มาใช้ลงทุนตามแผนการซื้อปั๊มแก๊ส LPG จำนวน 5-10 แห่ง/ปี และใช้เป็นเงินทุนหมุนเวียนทั่วไปสำหรับการดำเนินธุรกิจ